

Datum: 21.10.2015

**ZADEVA: Spremembe in dopolnitve Statuta Občine Dobrovnik (II. obravnava)**

**PRAVNA PODLAGA:**

* Zakon o lokalni samoupravi (Uradni list RS, št. 94/07 – uradno prečiščeno besedilo, 76/08, 79/09, 51/10, 40/12 – ZUJF in 14/15 – ZUUJFO)

**PREDLAGATELJ: župan Občine Dobrovnik**

**VSEBINA:**

1. **Ocena stanja, razlogi za sprejem, cilji in načela**

Statutarno pravna komisija je na svoji 2. seji dne 13.04.2015 obravnavala predlog sprememb Statuta Občine Dobrovnik zaradi spremembe zakonodaje na podlagi okrožnice posredovane občinam s strani Ministrstva za javno upravo, Službe za lokalno samoupravo. Statutarno pravna komisija je na seji sprejela sklep s katerim je Ministrstvo za javno upravo, Službo za lokalno samoupravo zaprosila za pregled Statuta Občine Dobrovnik in podajo ugotovitve o njegovi skladnosti z veljavno zakonodajo.

Statutarno pravna komisije je na seji obenem predlagala spremembo naslednjih določb Statuta Občine Dobrovnik:

* 2. odstavka 68. člena, ki se spremeni tako, da se glasi:

»Nezdružljivost članstva v svetu krajevne skupnosti s funkcijami občinskih funkcionarjev in z delom v občinski upravi ureja zakon«,

* 1. odstavka 76. člena, ki se spremeni tako, da se glasi:

»Financiranje krajevnih skupnosti ureja zakon«,

* 79. člena, ki se črta,
* 3. odstavka 119. člena, ki se spremeni tako, da se glasi:

»Ravnanje s finančnim in stvarnim premoženjem občine določa zakon«.

Ministrstvo za javno upravo, Služba za lokalno samoupravo je opravila pregled usklajenosti Statuta Občine Dobrovnik z Zakonom o lokalni samoupravi in drugimi zakoni in pri pregledu ugotovila določena neskladja na katera je opozorila z dopisom z dne 30.06.2015 in obenem predlagala, da se statut z veljavno zakonodajo uskladi v najkrajšem možnem roku, vendar ne kasneje kot v 6 mesecih.

Statutarno pravna komisija je na svoji 3. seji dne 15.09.2015 obravnavala predlog sprememb in dopolnitev Statuta Občine Dobrovnik, ki je bil pripravljen na podlagi dopisa Ministrstva za javno upravo, Službe za lokalno samoupravo.

Statutarno pravna komisija je na seji predlagala dodatne spremembe oz. dopolnitve predloga sprememb in dopolnitev Statuta Občine Dobrovnik, ki se nanašajo na naslednje določbe Statuta Občine Dobrovnik:

* 6. člen se spremeni tako, da se glasi:

»(1) Občina Dobrovnik – Dobronak ima svoj znak in zastavo, katerih oblika, vsebina in uporaba se določi z odlokom.

(2) Občina ima žig, ki je okrogle oblike. Žig ima v zgornji krožnici napis: OBČINA Dobrovnik – Dobronak v liniji premera pa je napis Dobrovnik – Dobronak .

(3) Občina ima tudi žig z dvojezično vsebino. Žig je okrogle oblike. V zgornji krožnici je napis OBČINA Dobrovnik – Dobronak, v spodnji polovici krožnice pa je napis Dobronak Község. V liniji premera je napis Dobrovnik – Dobronak .

(4) Žig z dvojezično vsebino se uporablja pri poslovanju na dvojezičnem območju oziroma za vsebino, ki je neposredno povezana s poslovanjem na dvojezičnem območju.

(5) Žig organov občine ima v zunanjem krogu napis OBČINA Dobrovnik – Dobronak, v liniji premera pa naziv organa občine – Občinski svet; Župan; Volilna komisija. Velikost, uporabo in hrambo žiga občine določi župan s svojim aktom.

(6) Občina ima svoj praznik. Občinski praznik Občine Dobrovnik – Dobronak je 13. december. Za prispevek k razvoju občine podeljuje občina zaslužnim občanom, organizacijam in drugim zaslužnim posameznikom, občinska priznanja in nagrade, v skladu s posebnim odlokom.

(7) Krajevne skupnosti imajo žig okrogle oblike. Žig krajevne skupnosti ima v zunanjem krogu napis: KRAJEVNA SKUPNOST, v liniji premera pa naziv posamezne krajevne skupnosti. Velikost, uporabo in hrambo žigov krajevnih skupnosti določi župan s posebnim aktom.«

* v 1. odstavku 25. člena se b. točka spremeni tako, da se glasi:
* »Komisija za mandatna vprašanja, volitve in imenovanja,
* Komisija za statutarna in pravna vprašanja,
* Komisija za narodnostna vprašanja,
* Komisija za romska vprašanja,
* Komisija za nagrade in priznanja.«
* 4. odstavek 29. člena se spremeni tako, da se glasi:

»Župan opravlja funkcijo nepoklicno. Župan se lahko odloči, da bo funkcijo opravljal poklicno. O svoji odločitvi župan obvesti Komisijo za mandatna vprašanja, volitve in imenovanja.«

* V prvem odstavku 39. člena se doda besedilo »K predlogu imenovanja morajo biti predložena ustrezna dokazila o izpolnjevanju pogojev za imenovanje članov nadzornega odbora. Dokazila se predložijo Komisiji za mandatna vprašanja, volitve in imenovanja.«
* Tretji odstavek 44. člena postane drugi odstavek in se spremeni tako, da se glasi:

»Osnutek poročila o nadzoru obravnava in sprejme nadzorni odbor na seji. Vsak član se mora o osnutku poročila opredeliti, na koncu se o osnutku opredeli še predsednik nadzornega odbora. Osnutek poročila o nadzoru ni informacija javnega značaja«.

* 45. člen se spremeni tako, da se glasi:

»(1) Nadzorni odbor pošlje nadzorovani osebi osnutek poročila o nadzoru najpozneje v roku osem dni po sprejemu. Nadzorovana oseba ima pravico v roku petnajst dni od prejema osnutka poročila o nadzoru odgovoriti na posamezne navedbe (odzivno poročilo). Odzivno poročilo vsebuje mnenja, pripombe in pojasnila nadzorovanega organa za vsako posamezno ugotovitev iz osnutka poročila, pri kateri se ugotovijo kršitve predpisov. Če nadzorovani organ razpolaga z listinskimi dokazi, jih priloži odzivnemu poročilu.

(2) Po preteku roka iz prejšnjega odstavka sprejme nadzorni odbor poročilo o nadzoru, ki ga pošlje nadzorovani osebi, občinskemu svetu in županu, po potrebi pa tudi računskemu sodišču in pristojnemu ministrstvu.«

* 46. člen se spremeni tako, da se glasi:

»(1) Poročilo o nadzoru mora vsebovati obvezne sestavine v skladu z zakonom in pravilnikom o obveznih sestavinah poročila nadzornega odbora občine.

(2) V ugotovitvah se navede popolno in verodostojno dejansko stanje, ki je bilo ugotovljeno v nadzoru in na katerem temeljijo ocene, mnenje, priporočila oziroma predlogi.

(3) Z ocenami nadzorni odbor presodi kateri predpisi so bili kršeni (pravilnost poslovanja) in/ali je bilo poslovanje nadzorovane osebe smotrno glede na uporabljena sodila v nadzoru.

V mnenju se izrazi ali je bilo poslovanje nadzorovane osebe pravilno in/ali smotrno.

(4) Nepravilno poslovanje je takrat, če je nadzorovana oseba poslovala v nasprotju s predpisi, proračunom in drugimi akti (pogodbo, kolektivno pogodbo in drugimi splošnimi ter posamičnimi akti), ki bi jih morala upoštevati pri svojem poslovanju.

(5) Nesmotrno poslovanje je negospodarno in/ali neučinkovito in/ali neuspešno.

(6) Negospodarno poslovanje je tisto poslovanje, ko bi nadzorovana oseba enake učinke lahko dosegla pri manjših stroških.

(7) Neučinkovito poslovanje je tisto, ko bi pri enakih stroških lahko nadzorovana oseba dosegla večje učinke.

(8) Neuspešno poslovanje je tisto, ko se niso uresničili cilji poslovanja nadzorovane osebe.«

Občinski svet Občine Dobrovnik je dne 23.09.2015 v I. obravnavi Predloga sprememb in dopolnitev Statuta Občine Dobrovnik sprejel sklep:

1. Člani občinskega lahko podajo pisne pripombe na predlog sprememb in dopolnitev Statuta Občine Dobrovnik v roku 15 dni.
2. Občinski svet Občine Dobrovnik se je seznanil s spremembami in dopolnitvami Statuta Občine Dobrovnik, ki sta jih predlagala Ministrstvo za javno upravo, Služba za lokalno samoupravo in Statutarno pravna komisija, v I. obravnavi.

Statutarno pravna komisija bo na svoji 4. seji dne 27.10.2015 obravnavala podane pripombe.

1. **Poglavitne rešitve**

Ugotovitve Ministrstva za javno upravo, Službe za lokalno samoupravo, po posameznih členih Statuta Občine Dobrovnik, so bile obrazložene v gradivu za I. obravnavo.

1. **Ocena finančnih in drugih posledic**

Sprejem predlaganih sprememb in dopolnitev Statuta Občine Dobrovnik nima neposrednih finančnih posledic za občinski proračun.

**PREDLOG:**

Občinskemu svetu Občine Dobrovnik predlagamo, da obravnava predloženo gradivo, o njem razpravlja ter sprejme naslednji

**S K L E P :**

Občinski svet Občine Dobrovnik sprejme spremembe in dopolnitve Statuta Občine Dobrovnik v II. obravnavi.

Pripravila:

Občinska uprava Občine Dobrovnik

župan Občine Dobrovnik

Marjan Kardinar univ.dipl.ing.agr.